คลังจี้ติดอายัดเงินภาษีโอ๊คเอม1.2หมื่นล.
คลังสั่งกรมสรรพกรจับตา&nbsp;คดียึดทรัพย์ทักษิณ พรุ่งนี้ สั่งอายัดเงินภาษี 1.2 หมื่นล้านบาททันทีหลังมีคำตัดสิน
25 ก.พ. 2553

คลังสั่งกรมสรรพกรจับตา คดียึดทรัพย์ทักษิณ พรุ่งนี้ สั่งอายัดเงินภาษี 1.2 หมื่นล้านบาททันทีหลังมีคำตัดสิน
นายสถิตย์ ลิ่มพงศ์พันธุ์ ปลัดกระทรวงการคลัง กล่าวว่า ได้รายงานให้นายกรณ์ จาติกวณิช รมว.คลัง รับทราบการดำเนินการของกรมสรรพากรที่อายัดเงินในธนาคารไทยพาณิชย์ของนายพานทองแท้ ชินวัตร และ นางสาวพิณทองทา ชินวัตร เนื่องจากยังจ่ายภาษีให้กรมสรรพากรไม่ครบจำนวน 1.2 หมื่นล้านบาท ซึ่งเป็นเงินก้อนเดียวกับที่คณะกรรมการตรวจสอบการกระทำที่ก่อให้เกิดความเสียหายแก่รัฐ หรือ คตส. อายัดไว้ และศาลฎีกาแผนกคดีอาญานักการเมืองจะมีการตัดสินยึดหทรัพย์หรือไม่ในวันพรุ่งนี้
"การขอให้อายัดเงินของทั้ง 2 คน ดำเนินการมาก่อนหน้านี้แล้ว และยังมีผลบังคับภายใต้กฎหมายภาษีของกรมสรรพากรอยู่ต่อไป แม้ว่าศาลจะมีคำสั่งไม่ยึดทรัพย์ดังกล่าว จนกว่าทั้งสองคนจะจ่ายชำระภาษีที่ค้างไว้กับกรมสรรพากรครบ 1.2 หมื่นล้านบาท" นายสถิตย์ กล่าว
ด้านนายประดิษฐ์ ภัทรประสิทธิ์ รมช.คลัง ในฐานะกำกับดูแลกรมสรรพากร กล่าวว่า ได้รับการยืนยันจาก นายวินัย วิทวัสการเวช อธิบดีกรมสรรพากร ว่าได้เตรียมพร้อมดำเนินการเรื่องการอายัดเงินฝากของทั้ง 2 คนแล้ว โดยทางกรมสรรพากรจะทำหนังสือไปถึงธนาคารพาณิชย์อีกครั้ง เพื่อให้ดำเนินการอายัดทรัพย์ของทั้ง 2 คน ต่อไป หากศาลมีคำสั่งไม่ยึดทรัพย์ เพื่อให้ทั้ง 2 คน นำมาจ่ายที่ค้างไว้ให้กับกรมสรรพากรครบถ้วน
"กรมสรรพากรต้องติดตามการอายัดเงินกับธนาคารไทยพาณิชย์อย่างใกล้ชิด เพื่อป้องกันไม่ให้มีความผิดพลาดในกรณีที่ศาลไม่อายัดเงินดังกล่าว และผู้ฝากเงินถอนออกไปโดยที่ไม่ได้จ่ายเงินภาษีที่ค้างไว้ เพราะหากเป็นเช่นนั้นกรมสรรพากรและกระทรวงการคลังจะถูกตำหนิจากสังคมอย่างรุนแรงว่าละเลยการปฏิบัติหน้าที่" นายประดิษฐ์กล่าว.